Blues Pills

Δημιουργία και κυκλοφορίες ΕΡ

Το 2011, τα ετεροθαλή αδέλφια Ζακ Άντερσον (μπάσο) και Κόρι Μπέρι (τύμπανα), πρώην μέλη των Radio Moscow, βρίσκονταν στην Αϊόβα και γνώρισαν την τραγουδίστρια Έλιν Λάρσον, η οποία διέμενε στην Καλιφόρνια. Οι τρεις μουσικοί ηχογράφησαν δύο ντέμο κομμάτια και τα δημοσιοποίησαν μέσω YouTube, με την "Crusher Records" να τους προτείνει συμβόλαιο. Το συγκρότημα περιόδευσε στην Ισπανία και την Γαλλία, όπου γνώρισαν τον 16χρονο κιθαρίστα Ντόριαν Σοριό, τον οποίο προσκάλεσαν στο Έρεμπρο και αποφάσισαν να γίνει μέλος του συγκροτήματος. Η ονομασία του σχήματος προήλθε από τον φίλο τους, Γιενς Χάιντε, ο οποίος διατηρούσε το blog "BluesPillz" και ασχολούνταν με την Underground σκηνή της δεκαετίας του '60 και του '70.
Στις 25 Μαΐου 2012, κυκλοφόρησαν το ΕΡ "Bliss", ακολουθούμενο από το σινγκλ "Black Smoke" στις 3 Ιουλίου. Το συγκρότημα περιόδευσε εκτενώς μέσα στο 2013 με εμφανίσεις στο "Desertfest" του Βερολίνου στις 27 Απριλίου, το "Void Festival" στο Κέτσντινγκ στις 2 Αυγούστου, το "Yellowstock Festival" του Βελγίου στις 9 Αυγούστου, το "Crossroads Festival" της Βόννης στις 18 Οκτωβρίου και το "Cherry Rock Festival" της Μελβούρνης στις 24 Νοεμβρίου 2013.
Τον Ιούλιο του 2013, οι Blues Pills υπέγραψαν συμβόλαιο συνεργασίας με τη "Nuclear Blast" και κυκλοφόρησαν το ΕΡ "Devil Man" στις 18 Οκτωβρίου. Η εμφάνιση του συγκροτήματος στο "Crossroads Festival" ηχογραφήθηκε και κυκλοφόρησε με την μορφή του ΕΡ "Live at Rockpalast" στις 28 Μαρτίου 2014.

Το ομώνυμο άλμπουμ

Στις 25 Ιουλίου 2014, κυκλοφόρησε το ομώνυμο άλμπουμ του συγκροτήματος με παραγωγό τον Ντον Άλστερμπεργκ. Η ειδική έκδοση του δίσκου περιελάμβανε και ένα DVD με την εμφάνιση τους στο φεστιβάλ "Hammer of Doom", την προηγούμενη χρονιά. Το άλμπουμ ηχογραφήθηκε στα διαλείμματα από τις συνεχείς περιοδείες, αλλά και όταν είχε την δυνατότητα ο Άλστερμπεργκ να βρεθεί στο στούντιο, με αποτέλεσμα η κυκλοφορία του να αναβληθεί αρκετές φορές μέχρι να καταφέρουν να ολοκληρώσουν τις ηχογραφήσεις. Οι διαδικασίες πραγματοποιήθηκαν αναλογικά και χωρίς την χρήση ηλεκτρονικών υπολογιστών, ενώ τα όργανα ηχογραφήθηκαν ζωντανά. Αμέσως μετά την ηχογράφηση του άλμπουμ, ο ντράμερ Κόρι Μπέρι αποχώρησε για προσωπικούς λόγους, δίνοντας την θέση του στον Αντρέ Κβάρνστρεμ.
Κατά την περιοδεία για την προώθηση του δίσκου εμφανίστηκαν στο "Sweden Rock Festival 2014" στις αρχές Ιουνίου, το "Rock Hard Festival" στις 8 Ιουνίου 2014 και το "Montreux Jazz Festival" στο Μοντρέ της Ελβετίας στις 10 Ιουλίου 2014.
Ο δίσκος γνώρισε επιτυχία στην Ευρώπη, ανεβαίνοντας στο # 4 στην Γερμανία και το # 10 στην Ελβετία, ενώ μπήκε στα βρετανικά τσαρτ όπου σκαρφάλωσε στην 68η θέση. Ακολούθησε η περιορισμένη κυκλοφορία του πρώτου τους ζωντανά ηχογραφημένου δίσκου με τίτλο "Blues Pills Live", τον Μάρτιο του 2015, πριν το συγκρότημα περιοδεύσει στην Μεγάλη Βρετανία έναν μήνα αργότερα.

Lady in Gold

Στις αρχές του 2016, έγινε γνωστός ο τίτλος του δεύτερου δίσκου του συγκροτήματος, "Lady in Gold", ο οποίος κυκλοφόρησε στις 5 Αυγούστου του ίδιου έτους. Τον Ιούνιο, το συγκρότημα εξέδωσε το βίντεο κλιπ του ομώνυμου κομματιού, το οποίο αποτέλεσε και το πρώτο σινγκλ του δίσκου. Το άλμπουμ ανέβηκε στην κορυφή των γερμανικών τσαρτ και την δεύτερη θέση στην Ελβετία, ενώ έφθασε στο # 31 στην Μεγάλη Βρετανία.
Για την προώθηση του άλμπουμ, οι Blues Pills περιόδευσαν στο Ηνωμένο Βασίλειο και την κεντρική Ευρώπη με τους Kadavar, τον Οκτώβριο και το Νοέμβριο του 2016. Ακολούθησε μία ακόμη ευρωπαϊκή περιοδεία την άνοιξη του 2017, όπου το συγκρότημα εμφανίστηκε σε χώρες της ανατολικής Ευρώπης, της Μεσογείου, αλλά και στην Γαλλία, την Τσεχία και το Λουξεμβούργο.